L-UE qed tieħu passi biex iżżid l-għadd ta' programmi tat-televiżjoni u tar-radju disponibbli online għall-konsumaturi Ewropej. Il-Kunsill illum adotta direttiva li ser tiffaċilita l-liċenzjar ta' materjal protett mid-drittijiet tal-awtur li jkun fihom dawn il-programmi sabiex ikunu disponibbli fl-UE kollha. Dawn ir-regoli l-ġodda ser jipprovdu aċċess usa' għall-kontenut online għaċ-ċittadini Ewropej u ser isaħħu d-diversità kulturali Ewropea, billi d-detenturi tad-drittijiet ser jiġu ppremjati b'mod adegwat għax-xogħlijiet tagħhom. Dan huwa benefiċċju kbir ieħor tas-Suq Uniku Diġitali tal-UE. Valer Daniel Breaz, Ministru għall-Kultura u l-Identità Nazzjonali tar-Rumanija Faċilitazzjoni tal-awtorizzazzjoni tad-drittijiet għal servizzi online anċillari għax-xandiriet Kulma jmur l-utenti qed jistennew li jkollhom dejjem aktar aċċess għal programmi tat-televiżjoni u tar-radju fil-ħin u l-post tal-għażla tagħhom. Għaldaqstant, minbarra x-xandiriet tradizzjonali tagħhom tal-programmi tat-televiżjoni u tar-radju, l-organizzazzjonijiet tax-xandir qed joffru dejjem aktar servizzi online anċillari għax-xandir tagħhom. Servizzi bħal dawn huma trażmissjonijiet paralleli fuq l-Internet (xandir simultanju) u l-possibbiltà li wieħed jara jew jisma' programm aktar tard mill-ħin tax-xandira oriġinali (servizzi ta' ripetizzjoni). Sabiex dawn is-servizzi jkunu disponibbli lil hinn mill-fruntieri, l-organizzazzjonijiet tax-xandir jeħtieġ li jawtorizzaw id-drittijiet għal xogħlijiet u materjal protett ieħor fix-xandiriet tagħhom għat-territorji rilevanti kollha. Id-direttiva ser tiffaċilita din l-awtorizzazzjoni tad-drittijiet billi tippermetti lill-organizzazzjonijiet tax-xandir jawtorizzaw id-drittijiet rilevanti kollha fl-istat membru tal-istabbiliment prinċipali tagħhom. Id-direttiva tkopri l-programmi kollha tar-radju, l-aħbarijiet u l-programmi ta' ġrajjiet kurrenti televiżivi kif ukoll programmi televiżivi li huma produzzjonijiet tal-organizzazzjonijiet tax-xandir stess kompletament iffinanzjati minnhom. Il-kuntratti eżistenti mhux ser jiġu affettwati għal perjodu ta' erba' snin mid-dħul fis-seħħ tad-direttiva. Il-Kummissjoni ser tivvaluta l-ħtieġa għall-estensjoni ta' din il-kopertura għal tipi addizzjonali ta' programmi televiżivi sitt snin wara d-dħul fis-seħħ tad-direttiva. Awtorizzazzjoni tad-drittijiet għal trażmissjoni transkonfinali mill-ġdid Barra minn hekk, id-direttiva tiffaċilita l-awtorizzazzjoni tad-drittijiet fejn programm tar-radju jew televiżiv imxandar fi stat membru wieħed jerġa' jiġi trażmess b'mod simultanju, mhux mibdul u mhux imqassar fi stat membru ieħor. Tkopri trażmissjonijiet mill-ġdid permezz ta' netwerks tal-kejbil, tas-satellita, terrestri diġitali, b'ċirkwit magħluq ibbażati fuq l-IP jew netwerks mobbli. Tkopri wkoll trażmissjonijiet mill-ġdid permezz tal-internet miftuħ dment li dawn iseħħu f'ambjent ġestit, jiġifieri jkunu soġġetti għal xi tip ta' identifikazzjoni diġitali. Għat-tipi ta' trażmissjonijiet mill-ġdid koperti mid-direttiva, id-drittijiet għal xogħlijiet u materjal ieħor fix-xandira għandhom jiġu awtorizzati permezz ta' soċjetà ta' mmaniġġar kollettiv. Is-soċjetà ta' mmaniġġar kollettiv inkwistjoni għandha tkun intitolata wkoll biex tawtorizza drittijiet li jappartjenu għal detenturi tad-drittijiet li ma ttrasferewx id-drittijiet tagħhom lilha. Injezzjoni diretta Id-direttiva tiċċara l-istatus legali tal-hekk imsejħa teknika ta' "injezzjoni diretta", jiġifieri meta xandar jittrażmetti s-sinjali tiegħu ta' programm lil distributuri tas-sinjali b'tali mod li dawn is-sinjali ma jkunux aċċessibbli għall-pubbliku matul dik it-trażmissjoni. F'dan il-każ, jitqies li jseħħ att wieħed biss ta' komunikazzjoni lill-pubbliku. Dan ifisser li kemm ix-xandar kif ukoll id-distributur tas-sinjal ser ikollhom jawtorizzaw id-drittijiet sottostanti. Il-passi li jmiss Wara l-firma u l-pubblikazzjoni tad-direttiva fil-Ġurnal Uffiċjali tal-UE, l-istati membri ser ikollhom 24 xahar biex jittrasponu r-regoli l-ġodda fil-liġi nazzjonali tagħhom. It-test sħiħ tad-direttiva adottata Aqra aktar dwar is-suq uniku diġitali Ara l-paġna tal-laqgħa